RAPORT AL COMISIEI CĂTRE PARLAMENTUL EUROPEAN, CONSILIU, BANCA CENTRALĂ EUROPEANĂ, COMITETUL ECONOMIC ŞI SOCIAL EUROPEAN ŞI COMITETUL REGIUNILOR Introducerea monedei euro în Letonia /* COM/2014/0217 final */





RAPORT AL COMISIEI CĂTRE PARLAMENTUL EUROPEAN, CONSILIU, BANCA CENTRALĂ EUROPEANĂ, COMITETUL ECONOMIC ȘI SOCIAL EUROPEAN ȘI COMITETUL REGIUNILOR Introducerea monedei euro în Letonia 1. Introducere La 9 iulie 2013, Consiliul a decis că Letonia îndeplinește condițiile necesare pentru adoptarea monedei euro și că derogarea privind participarea ei la moneda unică trebuie abrogată începând cu 1 ianuarie 2014[1]. Letonia a urmat modelul tuturor statelor membre care au adoptat moneda euro după primul val de schimbare (1999-2002) și a utilizat așa-numitul scenariu „big-bang“, prin care, la data adoptării monedei euro, bancnotelor și monedelor euro li s-a atribuit statutul de mijloc legal de plată[2]. O perioadă de dublă circulație de două săptămâni, în care atât bancnotele și monedele euro, cât și latsul leton au circulat în paralel, a permis retragerea treptată a numerarului în lats. Această trecere finalizată cu succes demonstrează din nou că o perioadă scurtă de dublă circulație este suficientă, dacă trecerea este bine pregătită[3]. O majoritate semnificativă a letonilor (79 %) a considerat că trecerea la moneda euro s-a derulat fără probleme și în mod eficient[4]. În urma celor două rapoarte ale Comisiei privind pregătirile practice pentru introducerea monedei euro în Letonia[5], prezentul raport tratează aspectele cele mai importante ale procesului de trecere dintr-o perspectivă ex-post, axându-se pe pregătirile pentru introducerea monedei euro în numerar, perioada de dublă circulație, măsurile adoptate în vederea prevenirii practicilor abuzive și a percepției greșite asupra evoluției prețurilor, tendințele de evoluție a prețurilor, percepțiile asupra acestora și comunicarea cu privire la euro. Atunci când este relevant, raportul prezintă recomandările Comisiei privind alte posibile măsuri care pot fi luate de autoritățile letone și trage concluzii care pot fi valoroase pentru procesele viitoare de trecere la moneda euro. 2. Trecerea 2.1. Pregătiri pentru introducerea monedei euro în numerar Introducerea monedei euro în numerar constituie probabil cel mai vizibil element al procesului de schimbare monetară, întrucât sunt implicate practic toate instituțiile financiare, toate întreprinderile și toți cetățenii. Succesul și eficiența acestei operațiuni depinde de aprovizionarea corespunzătoare cu numerar în euro a tuturor părților implicate și de pregătirea riguroasă a băncilor și a întreprinderilor pentru un volum considerabil de muncă suplimentară. 400 de milioane de monede euro cu fețele naționale ale Letoniei au fost bătute la Staatliche Münzen Baden-Württemberg (Stuttgart, Germania) în urma organizării unei licitații publice. Aproximativ 110 milioane de bancnote euro cu diferite valori nominale au fost împrumutate de la Deutsche Bundesbank. Băncile și întreprinderile au fost aprovizionate cu succes cu numerar în euro înainte de finalul anului 2013. Alimentarea anticipată a instituțiilor de credit a început la 1 noiembrie 2013. Procesul de alimentare anticipată secundară a principalilor clienți ai băncilor comerciale a început la 10 decembrie 2013, iar clienții corporatiști mai mici care utilizau procesul simplificat de alimentare anticipată secundară au fost aprovizionați cu numerar în euro începând cu 27 decembrie 2013. Oficiile poștale au primit numerar în euro prin intermediul unui proces de alimentare anticipată secundară de la Citadele Bank. Valoarea totală a bancnotelor și a monedelor euro alimentate anticipat a fost de 283,2 milioane EUR. 800 000 de pachete de monede cu toate monedele euro letone de diferite valori nominale (valoare: 14,23 EUR per pachet), adică aproximativ un pachet per gospodărie, au fost disponibile publicului larg începând cu 10 decembrie 2013 la băncile comerciale, oficiile poștale și la sucursalele băncii centrale letone, Banca Letoniei. Până la 1 ianuarie 2014 au fost vândute aproximativ 644 000 de pachete cu monede. Privind retrospectiv, în cazul Letoniei estimarea generală aplicabilă noilor membri ai zonei euro, potrivit căreia este necesar un pachet de monede per gospodărie, s-a dovedit a fi prea optimistă. Începând cu 1 ianuarie 2014, pachetele de monede rămase pot fi achiziționate de colecționari și de societățile care vând monede. 95 000 de pachete de monede speciale pentru comercianții cu amănuntul (fiecare conținând 200 EUR) au fost disponibile începând cu 10 decembrie 2013, din care aproximativ 70 000 de pachete au fost vândute până la 1 ianuarie 2014. Mai multe bănci comerciale au produs, de asemenea, pachete individuale de monede în funcție de cererea medie a clientelei de afaceri. În contextul riscului de securitate sporit, a fost elaborat un plan de acțiune în domeniul securității care prevedea măsuri de sporire a securității transporturilor de numerar efectuate de sectorul transportului de fonduri pe parcursul procesului de trecere la moneda euro. A fost instituit un plan de acțiune specific pentru soluționarea problemei unor eventuale condiții meteorologice adverse. Cu câteva săptămâni înainte și după perioada de trecere la moneda euro, poliția a escortat gratuit vehiculele care transportau numerar ale Băncii Letoniei, ale băncilor comerciale și ale companiilor transportatoare de fonduri. În special în ultimele zile ale lunii decembrie 2013, băncile comerciale și oficiile poștale au manipulat sume excepțional de mari de numerar. Pentru a facilita logistica utilizată pentru retragerea din circulație a monedei naționale (latsul), companiile de transport de fonduri și băncile comerciale au fost echipate cu containere mobile standard destinate colectării, depozitării și transportului de monede. Sectorul bancar leton cuprinde 25 de bănci cu 371 de sucursale, dintre care 19 bănci cu 321 de sucursale oferă servicii de numerar. În vederea facilitării procesului de introducere a monedei euro, unele bănci au prelungit programul de lucru cu publicul în ultimele săptămâni ale anului. Băncile comerciale vor oferi în mod gratuit servicii nelimitate de preschimbare a numerarului până la 30 iunie 2014. Începând cu sfârșitul lunii septembrie a anului 2013, Banca Letoniei împreună cu Federația Angajatorilor din Letonia au oferit cursuri de formare pentru agenții care operează cu numerar și pentru contabili cu privire la numerarul euro, în general, și la elementele de securitate, în special. La aceste cursuri de formare au participat în principal comercianți cu amănuntul și angajați ai oficiilor poștale. Angajații băncilor au beneficiat de formare specială din partea angajatorilor lor privind principiile generale ale introducerii monedei euro și implicațiile acesteia asupra serviciilor bancare, precum și asupra disponibilității serviciilor bancare în jurul datei de 1 ianuarie 2014. Latvijas Pasts (Poșta Letonă) a avut un rol activ în procesul de introducere a monedei euro în numerar, îmbunătățind accesul la serviciile de preschimbare a numerarului mai ales în zonele rurale. Serviciile de preschimbare a numerarului sunt oferite publicului larg în 302 oficii poștale până la 31 martie 2014 (termenul poate fi prelungit cu maxim trei luni). Conform unei anchete efectuate de Comisie la finalul lunii decembrie a anului 2013[6], un procent semnificativ din populația letonă deținea deja numerar în euro înainte de trecerea la euro. 43 % dețineau bancnote euro (56 % dintr-o călătorie în străinătate, 46 % prin preschimbarea numerarului la o bancă din Letonia) și 60 % dețineau monede euro (57 % dintr-o călătorie în străinătate și 48 % dintr-un pachet de monede). Procesul de introducere a monedei euro în numerar în Letonia a fost bine pregătit și organizat. Băncile, întreprinderile și cetățenii au fost aprovizionați în mod corespunzător cu numerar în euro înainte de trecerea la euro. Prin prisma experienței Letoniei, numărul standard estimat de pachete de monede care urmează să fie produs pentru publicul larg ar trebui să fie diminuat. 2.2. Perioada de dublă circulație Perioada de dublă circulație de două săptămâni în care moneda euro și latsul leton au circulat în paralel a expirat la 14 ianuarie 2014. Toate cele 1 061 de bancomate (ATM-uri) din Letonia au fost disponibile pentru retrageri în euro până la 1 ianuarie 2014 ora 1:00. Bancomatele au fost încărcate cu numerar în euro (în principal cu valori nominale de 10, 20 și 50 de EUR) mai ales în ultimele zile ale lunii decembrie 2013. Cupiuri de 5 EUR sunt disponibile la 242 de bancomate începând cu 1 ianuarie 2014 și la alte 460 de bancomate începând cu 14 ianuarie 2014. La jumătatea lunii ianuarie a anului 2014 cupiurile de 5 EUR reprezentau o treime din bancnotele euro emise. Terminalele punctelor de vânzare au trecut imediat la moneda euro la data de 1 ianuarie 2014. 99,3 % dintre acestea sunt compatibile în prezent cu Zona unică de plăți în euro (SEPA). Clienții băncilor au fost încurajați să utilizeze mai des mijloacele de plată electronice, în special în primele zile de după data de 1 ianuarie 2014. În perioada de dublă circulație, cardurile de plată au fost utilizate în 6,6 milioane de tranzacții, însumând o valoare de 122 de milioane EUR. Comparativ cu ianuarie 2013, utilizarea mijloacelor de plată electronice a crescut cu 20-30 % în ianuarie 2014. Unele sucursale bancare, precum și toate cele șase casierii ale Băncii Letoniei au fost deschise la 1 ianuarie 2014 pentru servicii de numerar. Oficiile poștale, închise de obicei în zilele de sâmbătă, au fost deschise sâmbătă, 4 ianuarie, în vederea facilitării accesului la servicii de preschimbare a numerarului pentru populație, în special pentru locuitorii din zonele izolate și cele rurale. Datorită pregătirilor minuțioase, băncile și oficiile poștale au făcut față cu succes volumului de muncă suplimentară din perioada de dublă circulație. Mai multe bănci au utilizat personal suplimentar în sucursale pentru operațiunile cu numerar. Comercianților cu amănuntul și clientelei de afaceri în general li s-au furnizat anticipativ servicii de colectare a numerarului. Facilitățile de numărare și depozitare din cadrul sucursalelor au fost ajustate. Până la 9 ianuarie 2014, aproximativ 120,15 milioane EUR au fost preschimbate în cadrul celor mai mari bănci comerciale, reprezentând 77 % din baza totală de clienți (98,9 milioane EUR preschimbate în total), în oficiile poștale (16,1 milioane EUR) și la Banca Letoniei (5,15 milioane EUR). Numărul și volumul retragerilor de la bancomate au rămas același cu cele din „perioada latsului“ în primele zile ale lunii ianuarie. 98 % din distribuitoarele automate au fost trecute la euro până la 6 ianuarie 2014. Conform anchetei efectuate de Comisie în perioada 16-18 ianuarie 2014 în Letonia[7], 88 % dintre persoanele chestionate nu s-au confruntat cu probleme la preschimbarea numerarului în lats sau la retragerea de numerar în euro de la bănci în prima săptămână a lunii ianuarie. Acest procent este mai mic decât cel înregistrat la introducerea monedei euro în Estonia (95 %), dar, în ansamblu, este conform cu procesele anterioare de introducere a monedei euro[8]. Graficul 1 de mai jos indică evoluția plăților în numerar exclusiv în euro în perioada de dublă circulație în Letonia comparativ cu Estonia, Slovacia și Slovenia. Încă din prima zi lucrătoare de la introducerea monedei euro (2 ianuarie 2014), un procent destul de mare din publicul larg (30 %) care a efectuat plăți în numerar, a achitat numai cu numerar în euro. La data de 4 ianuarie, deja două treimi din cetățenii chestionați au achitat numai cu numerar în euro. Prin urmare, procentul de plăți exclusiv în numerar euro a crescut până la finalul perioadei de dublă circulație, cu excepția zilei de vineri, 10 ianuarie 2014, când a scăzut de la 91 % la 87 %, dar a revenit rapid din nou la 91 % în următoarea zi de luni. Per ansamblu, plățile exclusiv în numerar euro au avut o evoluție mai rapidă decât în Estonia și Slovacia, dar mai puțin constantă decât în Slovenia. De asemenea, sectorul comerțului cu amănuntul a făcut față cu succes provocărilor procesului de trecere la moneda euro și gestionării circulației a două monede în același timp. Comercianții cu amănuntul au fost aprovizionați corespunzător cu numerar în euro și nu au fost raportate probleme semnificative cu cozile. După cum se poate observa în graficul 2 de mai jos, încă din 2 ianuarie, 94 % dintre cetățeni au primit rest numai în euro. Acest procent a crescut la 100 % în 7 ianuarie și a rămas la acest nivel până la 14 ianuarie 2014. Ancheta efectuată de Comisie imediat după finalizarea perioadei de dublă circulație indică faptul că majoritatea letonilor (79 %) a considerat că trecerea la moneda euro s-a derulat fără probleme și în mod eficient[9]. 2.3. Retragerea monedei vechi Cu toate că numerarul în lats aflat în circulație era în scădere de la începutul anului 2013, retragerea din circulație a numerarului în lats a reprezentat o provocare specială. Un procent semnificativ din numerarul în lats leton aflat în circulație a fost retras deja din circulație înainte de introducerea monedei euro. Până la 31 decembrie 2013, valoarea monedei letone aflate în circulație a scăzut cu aproape 50 % comparativ cu ianuarie 2013 (de la 1,2 miliarde LVL la 630,8 milioane LVL). În total, a trebuit să fie retrase 293 de milioane de monede (757 de tone). Demonetizarea monedelor letone a început la data de 5 septembrie 2013. 33 % din monedele letone estimate au fost distruse până la 31 decembrie 2013. În vederea reducerii înainte de 1 ianuarie 2014 a numerarului în lats, mai multe bănci au oferit clienților posibilitatea de depune în mod gratuit monede letone în conturi de economii începând cu luna octombrie 2013. Mai mult, Banca Letoniei oferă acces gratuit și nelimitat la preschimbarea monedelor letone în bancnote letone. Băncile comerciale au promovat mai mult efectuarea de plăți prin alte mijloace decât în numerar. În vederea reducerii numărului de bancnote letone cu valori nominale mari aflate în circulație până la 1 ianuarie 2014, societățile transportatoare de fonduri și întreprinderile au fost încurajate să se abțină să comande bancnote letone cu valori nominale mari. Procesul de introducere a monedei euro în Letonia a fost bine pregătit și a fost pus în aplicare fără probleme. Bancomatele și terminalele punctelor de vânzare au fost adaptate la timp, iar băncile și oficiile poștale au făcut față cu succes volumului suplimentar de muncă din timpul perioadei de dublă circulație. Comercianții cu amănuntul au făcut față cu succes provocărilor procesului de trecere la moneda euro și gestionării circulației a două monede în același timp. Aceștia au fost bine aprovizionați cu numerar în euro și, conform unui sondaj efectuat de Comisie, 94 % dintre cetățenii chestionați au primit restul numai în euro încă de la 2 ianuarie 2014[10]. 3. Prevenirea practicilor abuzive în materie de prețuri și a percepției eronate asupra prețurilor Publicul larg a fost îngrijorat cu privire la posibilul impact al introducerii monedei euro asupra prețurilor. Prin urmare, a fost foarte important ca autoritățile letone să ia măsurile necesare pentru a preveni practicile abuzive și pentru a dispersa percepția eronată asupra evoluției prețurilor. Începând cu ianuarie 2013, au fost monitorizate prețurile a 120 de produse și servicii achiziționate în mod frecvent în cele mai populare puncte de vânzare din cele mai mari șapte orașe din Letonia. Serviciile monitorizate includ serviciile care, conform experienței dobândite anterior cu ocazia trecerii la moneda euro a altor state membre, sunt cele mai susceptibile a fi afectate de creșterea prețurilor asociată trecerii la moneda euro, cum ar fi serviciile oferite de saloanele de frizerie și coafură, restaurante și cafenele, precum și atelierele de reparații auto. Rezultatele monitorizării au fost publicate periodic pe site-ul internet al Ministerului Economiei și pe site-ul internet dedicat trecerii la moneda euro. Respectarea cerințelor privind conversia și afișarea prețurilor (de exemplu, regulile de rotunjire) pe parcursul perioadei de dublă afișare a prețurilor și punerea în aplicare a memorandumului „Introducem corect moneda euro” au fost monitorizate de Centrul pentru Protecția Drepturilor Consumatorilor (CPDC), de organizații neguvernamentale (ONG-uri) pentru protecția drepturilor consumatorilor, de Serviciul public pentru alimentație și produse de origine animală și de Serviciul de Administrare Fiscală. Controalele intensive au început la 1 octombrie 2013. În urma primului raport al Comisiei Europene cu privire la pregătirile practice efectuate de Letonia în vederea introducerii monedei euro, numărul total de inspectori implicați a crescut semnificativ (în prezent, 346 de inspectori). Afișarea dublă obligatorie a prețurilor în lats și în euro a început la 1 octombrie 2013 și se va încheia la 30 iunie 2014. Începând cu octombrie 2013, s-au efectuat 14 849 de controale (numărul total de controale planificate: 28 000). CPDC și Asociația pentru Protecția Intereselor Consumatorilor au efectuat 14 849 de controale și au identificat încălcări în 5 486 de puncte de vânzare. Deficiențele cel mai frecvent identificate s-au referit la conversia incorectă, în 4 245 de cazuri. A doua deficiență ca frecvență s-a referit la afișarea dublă a prețurilor (1 720 de cazuri). Până la sfârșitul lunii ianuarie 2014, încălcările au fost remediate în 4 231 de puncte de vânzare. În 2 453 de puncte de vânzare, deficiențele au fost remediate pe loc, în prezența inspectorului CPDC. În 39 de cazuri, a fost impusă o amendă de maximum 500 de LVL (711,44 EUR). Până în acest moment, au fost lansate proceduri administrative în 83 de cazuri. Serviciul public pentru alimentație și produse de origine animală a efectuat 4 454 de controale referitoare la prețuri (au fost identificate încălcări în 186 de puncte de vânzare), iar Serviciul de Administrare Fiscală a efectuat 79 de controale (au fost identificate încălcări în 22 de puncte de vânzare). Numărul încălcărilor în ceea ce privește cerințele de dublă afișare a scăzut în timp. În general, letonii au considerat că afișarea dublă a prețurilor este un instrument util pentru a compara prețurile și pentru a se obișnui să gândească în noua lor monedă. Conform unei anchete efectuate de Comisie în ianuarie[11], aproape trei din patru letoni chestionați (74 %) au considerat că dubla afișare a prețurilor este foarte sau destul de utilă. Mai mult, 84 % dintre aceștia au considerat că dubla afișare a prețurilor a fost întotdeauna (44 %) sau în mare măsură (40 %) pusă în aplicare în mod corect, fapt care este conform cu rezultatele înregistrate de procesele recente de introducere a monedei euro. Când au fost chestionați cu privire la conversia prețurilor, 46 % dintre letoni au perceput conversia în euro ca uneori (33 %), deseori (10 %) și foarte des (3 %) incorectă. Acest rezultat se situează undeva între rezultatele proceselor anterioare de introducere a monedei euro. Campania „Introducem corect moneda euro“, lansată la 12 iulie 2013, invită mediul de afaceri să se angajeze să nu utilizeze procesul de introducere a monedei euro pentru a obține profit propriu, să respecte normele acestui proces și să ofere clienților asistența necesară. Campania urmărește liniile directoare ale inițiativelor voluntare utilizate cu succes în procesele anterioare de trecere la moneda euro. Campania este condusă de Ministerul Economiei. Cei care se înscriu în campanie pot să utilizeze un autocolant cu un logo dedicat „Societate care introduce corect moneda euro“, prin care își demonstrează participarea, iar denumirea lor apare pe o „listă albă“ disponibilă pe site-ul internet Euro Project. Până la finalul lunii ianuarie a anului 2014, 1 224 de societăți (peste 11 000 de puncte de vânzare) care vând bunuri sau furnizează servicii s-au înscris în campania „Introducem corect moneda euro“. Printre participanți se numără și cele mai mari cinci lanțuri de comerț cu amănuntul. Acordul de stabilire corectă a prețurilor este o inițiativă foarte importantă în vederea prevenirii unor eventuale abuzuri în stabilirea prețurilor și pentru a dispersa percepția eronată referitoare la prețuri. Comparativ cu numărul total de societăți din Letonia și cu obiectivul inițial (minimum 10 000 de societăți sau 30 000 de puncte de vânzare) și având în vedere experiența din procesele anterioare de introducere a monedei euro[12], se pare că domeniul de aplicare al acestui program ar fi putut să fie extins. Începând cu 1 octombrie 2013, consumatorii pot să depună la CPDC reclamații referitoare la încălcări ale normelor privind afișarea prețurilor prin intermediul unei linii telefonice dedicate reclamațiilor, prin linia de urgență pentru informații generale privind moneda euro, prin poșta electronică sau prin scrisori. CPDC sau un ONG colaborator au dat curs reclamațiilor într-un termen de maximum 48 de ore de la data depunerii acestora. Problemele sesizate de cetățeni s-au referit în principal la aspecte precum afișarea prețurilor și la modul de aplicare a regulilor de rotunjire. Plângerile referitoare la eventuale majorări de prețuri în contextul introducerii monedei euro au fost evaluate de Consiliul Concurenței din Letonia. Letonia a pus în aplicare afișarea dublă a prețurilor și inițiativa privind corectitudinea prețurilor în conformitate cu recomandările Comisiei[13]. Autoritățile letone ar trebui să se asigure în continuare că toate reclamațiile cetățenilor sunt investigate corespunzător și să monitorizeze punerea corectă în aplicare a memorandumului „Introducem corect moneda euro“ în perioada cât mai durează campania. Participarea la inițiativa privind corectitudinea prețurilor a fost destul de dezamăgitoare, în comparație cu procesele anterioare de introducere a monedei euro. Țările care introduc moneda euro ar trebui să vizeze o rată de înscriere la acest acord de minimum 75 %. 4. Tendințe la nivelul prețurilor și percepția asupra prețurilor 4.1. Tendințe la nivelul prețurilor Introducerea monedei euro în Letonia a fost precedată de o perioadă cu o inflație foarte scăzută și ocazional negativă. Procesul de dezinflație a fost declanșat în principal de sectorul energetic și într-o mai mică măsură de bunurile industriale ne-energetice, iar mai recent, de produsele alimentare neprelucrate. Aceste tendințe sunt similare cu cele observabile în datele globale privind zona euro și în țările vecine cu Letonia. În conformitate cu practicile prevăzute pentru perioada de după introducerea monedei euro în alte state membre, Eurostat pregătește o evaluare a evoluțiilor prețurilor după trecerea la moneda euro în Letonia, imediat ce vor exista suficiente date. Nota respectivă este planificată să fie publicată de Eurostat în mai 2014. 4.2. Percepția asupra prețurilor Conform anchetei[14] recente efectuate de Comisie, majoritatea letonilor (57 %) cred că moneda euro va crește inflația în țara lor (comparativ cu 55 % dintre estonieni, 19 % dintre slovaci, 66 % dintre ciprioți, 37 % dintre maltezi și 52 % dintre sloveni imediat după ce moneda euro a fost introdusă în țara lor), în timp ce numai 19 % au considerat că aderarea la zona euro va ajuta Letonia să își mențină prețurile stabile. Până la mijlocul anului 2013, inflația percepută în Letonia a scăzut constant de la valoarea de apogeu înregistrată în primăvara anului 2011, apropriindu-se mult de evoluțiile curente ale inflației. Cu toate acestea, în perioada iulie-noiembrie 2013, inflația percepută a crescut, în timp ce inflația anuală IAPC a scăzut la o rată sub zero. Cu toate că această creștere a inflației percepute în contextul în care inflația de fapt era în scădere este posibil să se datoreze introducerii iminente a monedei euro, este dificil să se identifice impactul cauzal specific al trecerii la moneda euro asupra percepției cu privire la inflație. În perioada introducerii monedei euro, în decembrie 2013 și ianuarie 2014, inflația percepută a scăzut. Datele provenite din Ancheta comună privind consumatorii indică faptul că, în termeni neajustați sezonier, a scăzut la 21,9 în ianuarie de la 24,6 în decembrie. 5. Comunicarea privind moneda euro În urma Deciziei Consiliului din 9 iulie 2013, autoritățile letone au lansat etapa intensivă de punere în aplicare a activităților de comunicare privind introducerea monedei euro. În versiunea finală a „Strategiei de comunicare pentru introducerea monedei euro în Letonia“, avizată la 22 octombrie 2012 de Grupul de lucru pentru sensibilizarea publicului și comunicare în relație cu Proiectul Euro, au fost stabilite liniile directoare pentru campania de informare privind introducerea monedei euro. Din punct de vedere cantitativ, campania a avut drept obiectiv să garanteze că 90 % dintre persoanele rezidente se simt bine informate cu privire la aspectele practice legate de trecerea la moneda euro. Campania de comunicare, coordonată de Ministerul Finanțelor, a implicat un amestec de instrumente și unelte de comunicare (promovare prin poștă, seminarii și instruiri, platforme de comunicare socială, campanii TV și prin materiale tipărite) și a vizat diferite grupuri (de exemplu, publicul larg, copiii școlari, grupurile vulnerabile, mediul de afaceri). Activități complementare de comunicare au fost întreprinse de Cancelaria de Stat, Ministerul Economiei, Banca Centrală a Letoniei, Ministerul Educației și Științei, Asociația letonă a băncilor comerciale și alte instituții din sectoarele public și privat. Începând cu anul 2012 au fost organizate seminarii periodice, evenimente regionale și foruri regionale pentru mediul de afaceri, pentru agenții care operează cu numerar și grupurile vulnerabile. Confederația Angajatorilor din Letonia, Camera de Comerț din Letonia și Asociațiile Profesionale din Letonia au organizat grupuri de lucru pentru societăți pentru a informa asupra campaniei „Introducem corect moneda euro“, care au inclus întâlniri cu oficiali ai guvernului și cu economiști. Conferința privind introducerea monedei euro, organizată de Banca Letoniei, Banca Centrală Europeană, Comisia Europeană și Ministerul Finanțelor, s-a desfășurat la Riga la data de 12 septembrie 2013. În septembrie 2013, campania în mijloacele de comunicare în masă a început cu spoturi difuzate la televiziuni, care urmăreau implicarea emoțională a publicului și explicarea aspectelor practice ale procesului de trecere la moneda euro. Campania a fost completată prin publicitate cu materiale tipărite, la radio, pe internet și prin panouri exterioare. În procesul de selecție al mediului de comunicare, s-a acordat o atenție specială transmiterii mesajului către grupurile vulnerabile și populația care vorbește limba rusă. Pentru a informa profesorii și școlarii, Ministerul Educației și Științei a distribuit în toate școlile o broșură de informare pentru profesori și a elaborat benzi desenate care să fie introduse în programele de învățământ ale școlilor. Mai multe activități au vizat persoanele cu deficiențe de vedere și de auz sub formă de instruiri cu privire la modelul noilor bancnote și monede, elementele de securitate ale acestora și modalitățile generale de preschimbare. O campanie de promovare prin poștă cuprinzând cinci versiuni adaptate pe regiuni, inclusiv o versiune în limba rusă, pregătită de Ministerul Finanțelor împreună cu Comisia Europeană, a fost transmisă în toate gospodăriile în apropierea finalului anului 2013. La scurt timp după aceea, Banca Centrală Europeană și Banca Letoniei au transmis împreună o broșură de informare cu privire la modelul bancnotelor și al monedelor și la elementele de securitate ale acestora. În cadrul Acordului de parteneriat semnat între Ministerul Finanțelor din Letonia și Comisie la 10 iulie 2012 și al unui acord de grant ulterior semnat la 30 aprilie 2013, Comisia Europeană a contribuit la punerea în aplicare a strategiei de comunicare prin finanțarea a până la 50 % din costurile eligibile ale activităților de comunicare. Mai mult, Comisia a finanțat expoziția turneu despre euro în Riga și în alte orașe mari din Letonia în perioada septembrie 2013-ianuarie 2014, a organizat un seminar pentru jurnaliștii letoni și a colaborat la organizarea Conferinței privind introducerea monedei euro în septembrie 2013. De asemenea, Comisia a furnizat diferite publicații și a efectuat sondaje de opinie Eurobarometru înainte, în timpul și după perioada de dublă circulație. Banca Centrală Europeană a cooperat cu Banca Letoniei pentru a utiliza sinergiile și pentru a maximiza impactul campaniei. Banca Centrală Europeană a furnizat publicații, a participat la expoziția consacrată monedei euro, a co-organizat Conferința privind introducerea monedei euro din septembrie 2013 și a pus în aplicare o campanie de informare prin mijloace de comunicare în masă, concentrându-se asupra aspectului vizual și asupra elementelor de securitate ale bancnotelor și monedelor euro, asupra elementelor și datelor cheie ale procesului de introducere a monedei euro. Campania de informare și de sensibilizare a publicului a contribuit la introducerea fără probleme a monedei euro. În ciuda unui început oarecum tardiv, diferitele grupe țintă au fost informate în mod corespunzător în ceea ce privește aspectele practice ale trecerii la moneda euro, inclusiv grupurile specifice, precum minoritățile, locuitorii zonelor izolate, tinerii și persoanele vârstnice. Ținând cont de faptul că 89 % dintre letoni se consideră bine informați în ceea ce privește moneda euro, se poate considera că a fost îndeplinit obiectivul ca 90 % dintre letoni să se simtă suficient de informați[15]. Mai mult, per ansamblu, 80 % se declară satisfăcuți de informațiile furnizate de autoritățile letone. Susținerea de care se bucură moneda euro a atins 52 % (anchetă în Letonia, ianuarie 2014), având în vedere nivelul relativ scăzut de la începutul anului 2013 (33 %, anchetă în Letonia, ianuarie 2013). Pentru a continua creșterea nivelului, se recomandă continuarea anumitor măsuri de informare și continuarea înregistrării opiniei populației în ceea ce privește aspectele legate de moneda euro. În special, impactul monedei euro asupra prețurilor și stabilirea de prețuri abuzive rămân un motiv de îngrijorare pentru letoni[16]. Prin urmare, se recomandă să se continue pentru încă câteva luni supervizarea dublei afișări a prețurilor, a efectuării corecte a conversiei și a regulilor de rotunjire, precum și a evoluției prețurilor în general. [1] Decizia nr. 2013/387/UE a Consiliului din 9 iulie 2013 privind adoptarea de către Letonia a monedei euro la 1 ianuarie 2014 (JO L 195, 18.7.2013, p. 24). [2] Primul val de state membre a adoptat moneda euro conform „scenariului Madrid“, care presupunea o perioadă de tranziție de trei ani (un an pentru Grecia). [3] Estonia, Slovacia și Slovenia au avut, de asemenea, o perioadă de dublă circulație de două săptămâni, în timp ce în Malta și în Cipru perioada a fost de o lună. [4] Eurobarometru Flash nr. 393, studiu pe teren realizat între 16 și 18 ianuarie 2014, disponibil la: [http://ec.europa.eu/economy_finance/euro/communication/polls/index_en.htm]. [5] Comisia Europeană, Al doisprezecelea raport privind pregătirile practice în vederea viitoarei extinderi a zonei euro - COM(2013) 540 final, 23.7.2013; http://ec.europa.eu/economy_finance/pdf/2013/twelfth_report_on_the_practical_preparations_en.pdf; http://ec.europa.eu/economy_finance/pdf/2013/thirteenth_report_on_the_practical_preparations_en.pdf; și Al treisprezecelea raport privind pregătirile practice în vederea viitoarei extinderi a zonei euro - COM(2013) 855 final, 3.12.2013 - http://ec.europa.eu/economy_finance/pdf/2013/thirteenth_report_on_the_practical_preparations_en.pdf. [6] Eurobarometru Flash nr. 390, studiu în teren realizat în perioada 28-30 ianuarie 2013, disponibil la: http://ec.europa.eu/economy_finance/euro/communication/polls/index_en.htm. [7] Eurobarometru Flash nr. 393 (a se vedea nota de subsol 4). [8] Procentele corespondente au fost: 90 % în Slovacia, 88 % în Cipru, 85 % în Malta și 96 % în Slovenia. [9] Eurobarometru Flash nr. 393 (a se vedea nota de subsol 4). [10] Eurobarometru Flash nr. 393 (a se vedea nota de subsol 4). [11] Eurobarometru Flash nr. 393 (a se vedea nota de subsol 4). [12] 526 de entități au fost incluse în schema corespondentă derulată în Estonia, aproximativ 7 600 de societăți în Cipru, aproximativ 7 900 în Malta și aproximativ 20 000 de puncte de vânzare în Slovacia. [13] Recomandarea Comisiei din 10 ianuarie 2008 privind măsurile de facilitare a viitoarelor treceri la moneda euro (JO L 23, 26.1.2008, p. 30). [14] Sondajul din Eurobarometru Flash nr. 393 (a se vedea nota de subsol 4). [15] Sondajul din Eurobarometru Flash nr. 393 (a se vedea nota de subsol 4). [16] Sondajul din Eurobarometru Flash nr. 393 (a se vedea nota de subsol 4).